钦定古今图书集成/明伦汇编/官常典/第540卷 > 彭伦
## 钦定古今图书集成/明伦汇编/官常典/第540卷 > 彭伦

按《明外史》本传：“伦初职为湖广永定卫指挥使，累功
至都督指挥同知。成化初，从赵辅平大藤峡贼，进都
指挥使，守备贵州清浪诸处，讨破茅坪、铜鼓叛苗。贼
入干溪肆掠，伦讨之，贼还所掠，与盟而退。伦以卭水
诸砦，不即邀遏，乃下令：贼入境能生致，予重赏，纵者
置诸法。由是诸司各约所属，凡生苗轶入即擒之送”
帐下者累累。伦大会所部目，把缚俘囚，讯得实，寘之
高竿，令卒乱射杀之，复割裂肢体，烹啖诸壮士。罪轻
者，截耳鼻使去，曰：“以此识再犯不赦矣。”因令诸砦树
牌为界，群苗股栗，不敢犯。明年充右参将，仍镇清浪。
益尽心边计，戎事毕举。妖贼石全州潜入绞洞，召古
州苗为乱，洪江、甘、篆诸苗咸应之。伦遣兵截擒，并搜
获其妻子。诸苗声言为报。仇将攻镇远，伦大败之，斩
首及坠崖死者无算。无何，卭水十四砦苗纠洪江生
苗为逆。伦分五哨往。甫行，雨如注，伦曰：“贼不虞我，急
趋之，可得志也。”竞进夹攻，絷其魁，俘馀党，贼尽平。时
靖州苗乱，湖广总兵官李震檄伦会讨。军至卭水江，
诸熟苗惊欲窜。伦与佥事李晃计曰：“苗窜必助贼”，乃
急抚定之。又缘道降天堂、小坪诸苗。既抵靖州，伦将
右哨，出贼背布营。贼走据高山，伦军仰攻之，贼败走。
遂渡江，捣其巢，大获。乘胜攻白崖塘。崖万仞，下临深
渊，称绝险。伦会左哨同进，得径路。夜登，贼仓皇溃。追斩二千馀级，俘获如之，尽夷其砦。初，臻剖六洞苗侵
熟苗田，不输赋，又不共驿马，有司莫敢问。遣人谕之，
顿首请如制。录功，进都督佥事。久之，御史邓庠、员外
郎费瑄、勘事贵州总兵官吴经等皆被劾，独荐伦智
谋老成。弘治初，经论罢，即以伦代。伦用师，先计后战，
故多功。四年以老致仕，卒，予恤如制。